Gauteng ontken 72 pasiënte is binnekort haweloos(Foto: Tswelopele Frail Care/Facebook) Die Gautengse departement van maatskaplike ontwikkeling sê hy neem met kommer kennis van ŉ “misleidende verklaring” deur die Demokratiese Alliansie dat 72 verswakte en gestremde pasiënte van die Tswelopele-sentrum nêrens heen sal hê om te gaan nie en haweloos sal wees sonder behoorlike toegang tot versorging. Bronwyn Engelbrecht, die DA se woordvoerder vir maatskaplike ontwikkeling in Gauteng, het in ŉ verklaring gesê die sentrum sal amptelik teen die einde van Maart sluit. “Dit is weens ŉ gebrek aan ondersteuning van die departement en meer as 70 pasiënte sal geen heenkome hê nie.” Tswelopole is ŉ niewinsgewende organisasie wat al 17 jaar lank in Hillbrow in Johannesburg bedrywig is. Dit het oor die jare 24 uur versorging vir sy verswakte inwoners gebied, asook maatskaplike dienste en veiligheidsbeddens. Die sentrum het ook leergeleenthede gebied vir verpleegstudente en finalejaar- mediese studente. Altesaam 55 personeellede sal na verwagting ook hul werk verloor as die sentrum sy deure sluit. Die sentrum skuld tans R3 miljoen in agterstallige huurgeld. Engelbrecht en Tswelopele sê die sentrum versoek al sedert 2019 bystand van die departement, maar die sentrum het nog net een keer iets van die departement teruggehoor. Tswelopele maak staat op ŉ subsidie van die departement. Dit is egter nie voldoende vir stygende kostes en skuld nie. Feziwe Ndwayana, woordvoerder van die departement, ontken egter die bewerings. “Die departement is bewus daarvan dat die organisasie deur sy verhuurder uitgesit word, omdat hy agterstallig is met sy huurgeld,” sê sy. “Die departement het dadelik gesprekke gehou met die raad en die personeel en alternatiewe fasiliteite verseker om die persone heen te skuif, naamlik twee huise vir persone met gestremdhede en ses ouetehuise. Familielede is ook gekontak en het tussen 7 en 11 Maart die geïdentifiseerde fasiliteite besoek.” Ndwayana sê Tswelopele is hof toe gesleep oor die agterstallige huur. “Die departement was een van die respondente saam met Stad Johannesburg. Die niebetaling van die huurgeld deur die sentrum is nou ŉ regskwessie en die saak is op 31 Januarie 2022 in die Johannesburgse hooggeregshof aangehoor. Die saak is van die hofrol geskrap, kragtens ŉ ooreenkoms tussen die partye op voorwaarde dat die departement die aksieplan vir die plasing van die begunstigdes by die alternatiewe fasiliteite sal implementeer.” Sy sê die departement kan bevestig dat hy alternatiewe plasing bekom het, saam met die departement van gesondheid, “om seker te maak dat daar voldoen word aan alle gesondheidsvereistes voor en tydens die oorplasing van begunstigdes na die alternatiewe plasing”.